CELEX: 32017R1778
Language: sl
Date: 2017-09-29 00:00:00
Title: Izvedbena uredba Komisije (EU) 2017/1778 z dne 29. septembra 2017 o spremembi Uredbe (ES) št. 891/2009 glede nekaterih določb o prvem podobdobju uvozne tarifne kvote 2017/2018 v sektorju sladkorja in o ureditvi za stalne rafinerije

30.9.2017   
            
            
               SL
            
            
               Uradni list Evropske unije
            
            
               L 253/32
            
         IZVEDBENA UREDBA KOMISIJE (EU) 2017/1778
   z dne 29. septembra 2017
   o spremembi Uredbe (ES) št. 891/2009 glede nekaterih določb o prvem podobdobju uvozne tarifne kvote 2017/2018 v sektorju sladkorja in o ureditvi za stalne rafinerije
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti točke (e) člena 187 Uredbe,
   ob upoštevanju naslednjega:
   
               (1)
            
            
               Člen 3(1) Uredbe Komisije (ES) št. 891/2009 (2) določa, da se tarifne kvote v sektorju sladkorja odpirajo letno za obdobje od 1. oktobra do 30. septembra.
            
         
               (2)
            
            
               Člen 192(3) Uredbe (EU) št. 1308/2013 določa, da se uvozna dovoljenja za sladkor za prečiščevanje izdajo prve tri mesece vsakega tržnega leta le stalnim rafinerijam pod pogojem, da zadevne količine ne presegajo količin izključne uvozne zmogljivosti za stalne rafinerije iz odstavka 1 navedenega člena. V skladu s členom 192(1) Uredbe (EU) št. 1308/2013 je bila izključna uvozna zmogljivost za stalne rafinerije dodeljena le do konca tržnega leta 2016/2017.
            
         
               (3)
            
            
               Člen 14(1) Uredbe (ES) št. 891/2009 določa, da lahko samo stalne rafinerije vložijo zahtevek za uvozna dovoljenja za sladkor za prečiščevanje z začetkom veljavnosti v prvih treh mesecih vsakega od tržnih let.
            
         
               (4)
            
            
               V skladu z drugim pododstavkom člena 5(1) Uredbe (ES) št. 891/2009 se zahtevki za izdajo dovoljenja za prvo podobdobje uvozne tarifne kvote 2017/2018 vložijo od 8. do 14. septembra 2017.
            
         
               (5)
            
            
               Zaradi pravne varnosti pri pravici izvajalcev, ki niso stalne rafinerije, do vložitve zahtevkov za uvozna dovoljenja za prvo podobdobje uvozne tarifne kvote 2017/2018 bi bilo treba člen 14 Uredbe (ES) št. 891/2009 črtati. Poleg tega bi bilo treba do 9. oktobra 2017 podaljšati rok za vložitev zahtevkov za prvo podobdobje uvozne tarifne kvote 2017/2018 ter posledično prilagoditi rok za izdajo uvoznih dovoljenj in rok za uradno obvestilo o zahtevkih, ki so jih prejele države članice.
            
         
               (6)
            
            
               Izvajalci bi morali imeti tudi možnost umika zahtevkov, ki so jih že vložili med 8. in 14. septembrom 2017, če bi želeli zahtevek znova pretehtati ali če bi radi vložili popravljen zahtevek.
            
         
               (7)
            
            
               Uredbo (ES) št. 891/2009 bi bilo zato treba ustrezno spremeniti.
            
         
               (8)
            
            
               Ker se obdobje uvozne tarifne kvote 2017/2018 začne 1. oktobra, bi morale predlagane spremembe začeti veljati na dan objave te uredbe.
            
         
               (9)
            
            
               Ukrepi iz te uredbe so v skladu z mnenjem Odbora za skupno ureditev kmetijskih trgov –
            
         SPREJELA NASLEDNJO UREDBO:
   Člen 1
   Uredba (ES) št. 891/2009 se spremeni:
   
               (1)
            
            
               v poglavju I se doda naslednji člen 10a:
               „Člen 10a
               Posebne določbe za obdobje tarifne kvote 2017/2018
               1.   Z odstopanjem od drugega pododstavka člena 5(1) se lahko zahtevki za dovoljenja za prvo podobdobje tarifne kvote 2017/2018 iz člena 3(2) vložijo najpozneje do 9. oktobra 2017 ob 13. uri po bruseljskem času.
               2.   Uvozna dovoljenja, za katera se zahtevek vloži v skladu z odstavkom 1 tega člena, se izdajo od 23. do 31. oktobra 2017.
               Z odstopanjem od člena 8(2) se uvozna dovoljenja, za katera se zahtevek za prvo podobdobje tarifne kvote 2017/2018 vloži v skladu z drugim pododstavkom člena 5(1), izdajo od 23. do 31. oktobra 2017.
               3.   Z odstopanjem od člena 9(1)(b) države članice Komisijo najpozneje do 14. oktobra 2017 obvestijo o skupnih količinah iz zahtevkov za izdajo uvoznih dovoljenj, vloženih v skladu z odstavkom 1 tega člena.
               4.   Zahtevki za dovoljenja, vloženi v skladu z drugim pododstavkom člena 5(1) za prvo podobdobje tarifne kvote 2017/2018, se lahko umaknejo najpozneje do 9. oktobra 2017 ob 13. uri po bruseljskem času. Varščina, ki ustreza umaknjenim zahtevkom, se takoj sprosti.“;
            
         
               (2)
            
            
               člen 14 se s 1. oktobrom 2017 črta.
            
         Člen 2
   Ta uredba začne veljati na dan objave v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 29. septembra 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 347, 20.12.2013, str. 671.
   
      (2)  Uredba Komisije (ES) št. 891/2009 z dne 25. septembra 2009 o odprtju in upravljanju nekaterih tarifnih kvot Skupnosti v sektorju sladkorja (UL L 254, 26.9.2009, str. 82).